СЛОВО ЉУБВЕ-ДЕСПОТ СТЕФАН ЛАЗАРЕВИЋ

|  |
| --- |
| Деспот Стефан Лазаревић био један од двојице синова кнеза Лазара. Након Косовске битке, како смо већ имали прилике да сазнамо из Похвале кнезу Лазару, Лазареви наследници били су суочени са бројним изазовима, понижењима и опасностима. Наследили су окупирану државу и изнутра пољуљану.  Међутим, деспот Стефан Лазаревић имао је огромну снагу и храброст да неповољне историјске и друштвене околности преокрене у своју корист и да у временима мутним и тешким створи дела која се до данас памте. Преживео је битку у којој је страдао Марко Краљевић (на Ровинама), од непријатеља је стварао пријатеље (војвода Мирча), сву власт је постепено приграбио за себе, изградио је манастир Ресаву (која ће постати центар српске књижевне делатности), писао је и сам књижевна дела од којих су најзначајнија: *Похвално слово кнезу Лазару*, *Натпис на мраморном стубу на Косову* и *Слово о љубави*, које ћемо ми данас анализирати. |
| Све своје списе деспот Стефан Лазаревић написао је у првој деценији свога деспотства, између 1402. и 1412. у време када је почео са грађењем манастира Ресава.  *Слово о љубави* саставио је 1409. године и оно има облик **посланице**, веома распрострањене у култури источне и западне Европе.  Посланица или епистола је песма у облику писма (писмо у стиху). Настала је од писама у прози и првобитно се јавља у римској књижевности, где је њени најзначајнији представници били Хорације и Овидије. Већ на самом почетку навођењем свог имена и намењивањем овог књижевног текста некоме (име рекавши) деспот Стефан Лазаревић се определио за писмо у стиховима и остаће у границама тог жанра све до краја. Међутим, снагом емотивног доживљаја и тематиком које се додирује аутор надвисује карактер посланице.  Издвојена почетна слова стихова формирају се у сам оригинални назив посланице Слово љубве. Овакав стваралачки поступак назива **се акростих** и њиме су повезане строфе у наслов дела.  Деспот Стефан Лазаревић започиње свој текст описима лета и пролећа, као и сам псалмопевац Давид. Лето и пролеће су време када се природа буди и дозрева у раскошне плодове и цветове, када највише у њој уживамо, када снажно доживљавамо њена пространства и даљине као просторе слободе и неспутаности. Опис природе деспота Стефана Лазаревића започиње описом неба преко кога прелећу птице, спуштајући свој поглед на врхове гора, на лугове, затим још ниже на поља, земаљске дарове и најзад и на самог човека и људско природу. Овакав правац кретања његовог погледа је хотимичан. Он креће од неба које се везује за Бога и најчешће доживљава као место његовог пребивања, а спушта се ка свему ономе лепом што је Бог створио. Најзад, песник изражава и своју немоћ да достојно пренесе лепоте природе у речи, зато што је оно што је Бог створио (природа) много лепше и савршеније од онога што може створити човек (песма). Ово је једно од општих места средњовековне књижевности.  Од друге строфе аутор текста прави **градацију**, наводећи у природи дела божија и његове лепоте и човека као његово најсавршеније дело, аутор ипак истиче да је љубав Божије чудо које превазилази сва његова друга дела. Овакав став нас упућује на схватање хришћанско схватање да је Бог љубав. Према томе, од треће строфе уводи се главна тема књижевног дела – тема љубави. Бројним библијским цитатима се тема љубави и њеног значаја аргументује и појачава. Ту је и алузија на Каина и Авеља и мотив братоубиства, из одсуства љубави према брату. Помиње се и цитат из Давидовог 133. псалма у ком је лепота братског заједиништва исказана посредством лепоте мироточења и росе на Сионској гори. Библијски цитати алудирају и на Саулову љубомору и мржњу према Давиду, јер је овај био бољи ратник, али и на Давидов опроштај Саулу. Најзад, на снагу љубави алудира се причом о Мојсију који је разделио Црвено море и извео Јевреје из Египта. **У овом писму, деспот Стефан говори о раздвојености од особе којој посвећује своје стихове, а као један од разлога те раздвојености поетски помиње реке. Снага љубави је у томе што би она требало да исуши те реке и поново их споји.**  У седмој строфи аутор позива младе људе да воле и славе љубав. Међутим, позив на љубав који одговара духу хришћанске љубави, захтева извесна ограничења. Аутор их саветује да „младићство и девство не повреде“. Своју чедност морају очувати, јер је то оно што их приближава Богу. Иако говори о љубави мушараца и жена (за љубав прикладни), он их позива да та љубав буде у оквирима хришћанског виђења љубави. Мисао о чулној љубави ову песму чини новом и оригиналном у средњовековној књижевности. |
| ***ДОМАЋИ ЗАДАТАК***  ***ОДГОВОРИТЕ НА ПИТАЊА***   * *Водећи се аргументима и алузијама у тексту, утврди коме је деспот Стефан Лазаревић наменио ову посланицу.-БРАТУ Вуку са којим је био у завади, вереници од које је био раздвојен или сестри Оливери која је била у Бајазитовом харему.* * *Размортите какве су универзалне истине о љубави исказане стиховима ове посланице. Које вредности спајају оне који се воле*? * ***Почетна слова стихова, у оригиналном тексту, формирају наслов дела – слово љубве. (препишите ову дефиницију акростиха у свеске)*** |